I disse dage for 10 år siden indviede vi dette flotte golfanlæg. Nogle af jer vil kunne huske at vi lukkede den gamle bane lørdag aften ved at stryge Dannebrog for sidste gang uden for klubhuset på Rolstrupvej til tonerne af en trompetsolo for at hejse det igen søndag morgen herude. Enkelte græd, da vi sagde farvel til den gamle bane, hvor så mange havde haft så mange gode golfoplevelser gennem årene, men de fleste glædede sig til at kunne spille de 18 dugfriske huller, der lå og ventede herude. at flytte herud var et epokegørende skridt for Morsø Golfklub og det var med en vis bekymring….kunne bukserne holde? Ville vi kunne klare økonomien og flytningen herud?

Her 10 år senere kan vi svare ja til dette spørgsmål. Det er gået... og det er gået godt. Vi har i dag en golfbane, der kun er blevet gennem årene. En bane, der lægger huller til Danmarksmesterskaber og som stedse trækker flere og flere greenfee-spillere til, fordi vi har nogle dygtige greenkeepere. En af grundene til, at vi har så flot en bane er de mange frivillige, der tager en tørn herude med at klippe græs, vedligeholde maskinparken, feje bagskabe, tømme affaldsspande osv. TAK til jer alle.

Økonomien i banen blev indtil oktober sidste år forvaltet af det aktieselskab, man dannede. Morsø Golfbane A/S. Det var fornuftigt skruet sammen og bevirkede, at vi ikke betalte moms i 10 år. Tak til de mennesker, der så denne løsning og sørgede for, at den blev ført ud i livet: Erling Jensen, Viggo Berg Andersen, Peter Overgaard, Henrik Poulsen og Ole Møller Knudsen. Det hele med den daværende formand Poul Henning Pedersen som bindeled til golfklubben.

Der var kun et sted, hvor man forregnede sig, nemlig da man budgetterede med 1 mill. i greenfee indtægter. Det var lige i overkanten. Men pyt med det - vand under broen. A/S har også stået bag forbedringer som tilbygningen til golfbiler, solcelleanlægget, det overdækkede udslagshus og ikke mindst tordenlyet.

På det seneste har vi fremtidssikret banens økonomi. Den pris vi betaler til kommunen for at leje jorden herude er alt for høj - den blev fastsat, da det flød med mælk og honning før finanskrisen. Som I sikkert alle ved, er det lykkes os at få denne jordleje sat ned med 175.000 kr. Dette skyldes ikke mindst et fantastisk stykke arbejde fra to bestyrelsesmedlemmer Peter Svenstrup og Karl Pedersen. I går talte jeg med borgmesteren og han sagde, at I var velforberedte og fremlagde sagen dygtigt. Alle vi andre skal være de to herrer taknemmelige for dette.

Er der slet ikke noget, der er glippet. Jo, vi må indrømme, at vi ikke har det samme liv på terrassen herude som vi havde på Rolstrupvej. Det kan vi alle hjælpe med at gøre bedre. Bliv her lidt længere og sæt jer med en kop kaffe eller øl.

Men status er her - ten years after. At vi har en af de flotteste golfbaner i Jylland, vi har en golfklub, der er mere forening end den er forretning. Det er vores bane og det er vores klub. En golfklub med dygtige ansatte, velfungerende "klubber i klubben" - i det hele taget en golfklub, der er et godt sted at være. Tillykke til jer alle med de 10 år på Teglgaardsvej. Lad os gøre vort til at der om mange år også vil være en flot golfbane her ude.

Så skal vi have en klub skål. På banen - på Morsø Golfklub og på hinanden.